Guvernul a adoptat, săptămâna trecută, o Ordonață de Urgență prin care fermierii afectați de seceta pedologică din 2023 își pot suspenda plata ratelor la bănci. Însă scepticismul e mare că această OUG chiar va fi aplicată, deoarece nu există instrumentele legale ca băncile să fie obligate să suspende aceste credite.
De altfel, parte din fermierii care protestează sunt supărați și pentru că le-au crescut ratele la bănci, dar lor le e tot mai greu să obțină profit de pe urma muncii lor, așa că nu reușesc să-și plătească ratele la timp. Mulți se tem că-și vor pierde investițiile.
Despre acest subiect a vorbit, în emisiunea „Politica Zilei”, moderată de Ioana Constantin pe B1 TV, și deputatul USR Nicu Fălcoi.
„Ce s-a întâmplat acum nu e o noutate. PSD e obișnuit să dea țepe. Le-a dat țepe profesorilor, medicilor, acum a venit rândul fermierilor. Nu-i doare gura să promită, au făcut asta în ultimii doi ani de nenumărate ori și nu doar de doi ani, de foarte mult timp fac același lucru.
I-au mințit pe fermieri. Atât timp cât ai semnat un contract comercial între o persoană fizică sau juridică și o bancă, statul n-are cum să intervină să oblige banca să-ți stopeze ție ratele, că nu se poate jurdiic, economic, cum vreți s-o luăm.
Cu niște garanții date de stat… asta e altă discuție și statul poate să intervină. Dar n-ar fi trebuit să facă promisiuni lipsite de acoperire fermierilor doar ca să-i liniștească și fără o negociere foarte serioasă cu băncile, să găsească soluții de comun acord”, a declarat deputatul USR.
Deputatul USR a mai susținut că nici plafonarea adaosului comercial la alimente nu are efectul pretins de guvernanți, deoarece comercianții, chiar dacă scad prețurile la alimente, au grijă să le majoreze la alte produse, așa încât să rămână cu profiturile intacte
„Plafonarea n-a funcționat nicăieri în lume – asta spun și economiștii. Comercianții vor găsi o soluție să ocolească această plafonare. Ei insistă pe asta, e o retorică pur electorală și nimic mai mult, că asta e… sunt mulți oameni care încă-l cred pe Ciolacu. Eu sper să fie tot mai puțini. Iar liberalii sunt PSD pe galben, nu mai sunt ce știam noi pe vremuri, sunt o anexă a PSD, fac frumos în fața lui Ciolacu, nu cumva să-și piardă privilegiile”, a mai declarat deputatul USR Nicu Fălcoi, pentru B1 TV.